A BIZOTTSÁG 2094/2004/EK RENDELETE
(2004. december 8.)
a 1104 22 98 KN-kód alá tartozó, másképpen megmunkált zab 10 000 tonnás vámkontingensének megnyitásáról és kezelésének meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 12. cikke (1) bekezdésére,
mivel:
(1)
A nemzetközi kötelezettségvállalások tiszteletbentartása végett a Közösség 1996. január 1-től kezdődően gazdasági évenként felállította az 1104 22 98 KN-kód alá tartozó másképpen megmunkált zab nulla százalékos vámtétel alá tartozó vámkontingensét.
(2)
A 2004/2005-ös gazdasági évig ezt a vámkontingenst a 1104 22 98 KN-kód (2) alá tartozó másképpen megmunkált zab 10 000 tonnás közösségi vámkontingensének megnyitásáról és kezelésének meghatározásáról szóló, 1996. december 12-i 2369/96/EK bizottsági rendelet szerint kell kezelni. Ez a rendelet a behozatali engedélyeken alapuló igazgatási rendszert alapított, havonta benyújtandó kérelmekkel.
(3)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK tanácsi rendelet (3) foglalta össze a vámkontingenseknek a vámáru-nyilatkozatok benyújtásának időpontja szerinti sorrendben történő kezelésére és a kedvezményes elbánásban részesülő behozatalok felügyeletére vonatkozó rendelkezéseket.
(4)
Az egyszerűsítés érdekében és az 1104 22 98 KN-kód alá tartozó, másképpen megmunkált zab vámkontingensének kis mennyiségét figyelembe véve a 2005/2006-os gazdasági évtől kezdődően e kontingens kezelésére a 2454/93/EGK rendelet rendelkezéseit kell alkalmazni, valamint a 2369/96/EK rendeletet hatályon kívül kell helyezni. Adminisztratív okokból az említett kontingensre új sorszámot kell bevezetni.
(5)
Az 1784/2003/EK rendelet 9. cikkének (1) bekezdése a behozatali engedély bemutatásának kötelezettsége alóli kivételt ír elő azokra a termékekre, amelyek nincsenek jelentős hatással a gabonapiac ellátottságára. A Közösség évente átlagosan 6 000 tonna 1104 22 98 KN-kód alá tartozó, másképpen megmunkált zabot importál. Korlátolt mennyiségű nagyon sajátos ipari felhasználású termékről van szó, amely nincs hatással a gabonapiacra. Így tehát alkalmazható az 1784/2003/EK rendelet 9. cikkének (1) bekezdése által előírt behozatali engedélyre vonatkozó kötelezettsége alóli kivétel.
(6)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A mellékletben meghatározott vámkontingens minden egyes, július 1-től június 30-ig tartó gazdasági évre nyitott.
2. cikk
Az 1. cikk által előírt vámkontingenst a Bizottság a 2454/93/EGK rendelet 308a-308d. cikkei alapján kezeli.
3. cikk
Az 1. cikkben említett vámkontingens keretében importált zab esetében nem kell behozatali engedélyt bemutatni.
4. cikk
A 2369/96/EK rendelet hatályát veszti.
5. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2005. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 8-án.